ดอลล์อ่อนค่า ขณะตลาดจับตาประชุมเฟด
สกุลเงินดอลลาร์อ่อนค่าลงเมื่อเทียบกับสกุลเงินตราอื่นๆ ในการซื้อขายที่ตลาดนิวยอร์กเมื่อคืนนี้ (25 ม.ค.) ขณะที่นักลงทุนกำลังจับตาการประชุมของคณะกรรมการกำหนดนโยบายการเงิน (FOMC) ของธนาคารกลางสหรัฐ (FED) ที่มีกำหนดจัดขึ้นในวันนี้และพรุ่งนี้ตามเวลาสหรัฐ
26 ม.ค. 2559

สำนักข่าวอินโฟเควสท์รายงานว่าค่าเงินยูโร (25 ม.ค.) แข็งค่าขึ้นแตะระดับ 1.0837 ดอลลาร์สหรัฐ จากระดับ 1.0792 ดอลลาร์สหรัฐ ขณะที่เงินปอนด์ลดลงแตะ 1.4259 ดอลลาร์สหรัฐ จากระดับ 1.4272 ดอลลาร์สหรัฐ ส่วนค่าเงินดอลลาร์สหรัฐปรับตัวลงเทียบกับสกุลเงินเยนที่ 118.49 เยน จากระดับ 118.83 เยน และลดลงเมื่อเทียบกับฟรังก์สวิสที่ระดับ 1.0155 ฟรังก์ จาก 1.0163 ฟรังก์
ค่าเงินดอลลาร์ออสเตรเลียปรับตัวลงเมื่อเทียบกับดอลลาร์สหรัฐที่ระดับ 0.6972 ดอลลาร์สหรัฐ จากระดับ 0.7007 ดอลลาร์ เฟดจะเริ่มการประชุม 2 วันในวันนี้และจะสิ้นสุดในวันพรุ่งนี้ โดยจะมีแถลงการณ์การประชุมออกมาเวลา 14.00 น.ตามเวลาสหรัฐ หรือ 02.00 น. ของเช้าวันพฤหัสบดีตามเวลาไทย ขณะที่นักเศรษฐศาสตร์คาดว่า เฟดจะคงอัตราดอกเบี้ยในการประชุมครั้งนี้ และอาจปรับขึ้นดอกเบี้ยในการประชุมเดือนมี.ค. แต่ก็จะขึ้นอยู่กับตัวเลขเศรษฐกิจที่เฟดได้รับก่อนการประชุมดังกล่าว
ทั้งนี้ เนื่องจากไม่มีการเปิดเผยข้อมูลเศรษฐกิจสำคัญเมื่อวานนี้ นักลงทุนจึงยังคงจับตาที่ราคาน้ำมัน ซึ่งปรับตัวลดลงหลังดีดตัวขึ้นเมื่อสัปดาห์ที่แล้ว จากความวิตกเกี่ยวกับอุปทานน้ำมันล้นตลาด